정조 14년 · 목
啓本以爲因禁府關寧邊德川龜城泰川熙川肅川慈山鐵山等八邑應問諸囚捉致臣營以平壤庶尹趙鎭明永柔縣令趙象存差定參査官臣親執査究後以臣所見聞者參互論列寧邊座首等所供以爲昨年本府山坊六面酷被水患檢百兩坊尤甚面任以火稅一千五百石修報而本府火稅豐年則二千二百石中年則二千石歉年則一千八百石本官退其成册使之加報加報爲一百五十石而畢竟減給無辜杖囚事本官嗜飮少不如意或杖或囚果多其人運灰事灰產在於檢百兩面官給運貰太半不足民皆自備軍任鄕任之歸於富戶事鄕任八人自官直爲成帖而其中金采彥行賂一百兩於裨將具胤翼李益秀符同名不知册客許哥有所行賂康天九車仁哲李南章以一百兩補賑之勞差出今此三人之差出也有此錢米之去來納賂圖差之說無怪其有金卓明事卓明以吹鐵爲業官給本錢千兩每年春秋不納利錢千兩昨年秋等條未及辦納自官杖囚云都倉監色所供以爲本府各庫會外穀耗條小米二百八十八石太一百石各倉剩餘穀及山査本價每石價五兩三錢本官用下太二百石每石價四兩五錢合九百兩三兩式還分民間以充鐵甕城餉米三百石取用之代本太方在虛留中小米二百八十三石零太二百石則江華發賣條每石五兩一錢式自本官貿得移送賑所後代錢六兩式取用小米一百五十石則水原府發賣條每石價七兩二錢以每石六兩式輸送在錢一百八十兩取用小米一百八十石每石價六兩發賣只以三兩式分給民間餘錢五百六十五兩册客許哥從中偸食太一百七十石每石價五兩發賣還報蠲徭錢官用代本太則尙在虛留中八種穀之代捧最貴種之發賣事會案果有大小米豆太稷唐稻粟等八種竝依會案捧上而昨年太價高騰故只以太一色發賣最貴種之發賣云云似由於此賑恤監色所供以爲二月設賑時粥和鹽水果不如前巡本府定例一巡則壯稷九升太二升老弱稷六升太二升一巡則壯米三升太二升老弱米二升太二升輪回以給今此皮穀數升云云或由於此李宗憲補賑錢三千兩二千一百兩付其差人分給餘錢二百十兩付賑所云矣前府使許▣諸條不法之外所駭惋者檢山百嶺兩坊徵稅事也水害最酷號哭干霄慰恤不暇何忍徵稅三錢運灰之貰便是歛民損財補賑之類從當差任之意發說民間或還給或未出帖未知何意五鄕一時之差有何自明至於還穀三兩立本卽邑民切骨之冤庫中穀價準數出賣邑屬應料廉貿充數末流之害都歸於民本道折米之規最是奸竇幕客具胤翼册客許璛從中作奸旣多醜謗於差任之際又復狼藉於倉政自臣營發關捉來徵捧計料雖以賑政言之淆雜無緖賑粥全不成說金卓明之千兩本價千兩利納曾所未聞李宗憲又何必捨本土而資他境乎今方捉致臣營以爲採實之地許多罪犯專在還穀各庫倉無一完簿臣另飭該府方行査櫛隨其現發更爲登聞德川座首所供以爲本郡三倉監官自官特差韓集錢三十五兩白一榮錢三十兩崔世奉錢三十兩紬二疋納于衙中而圖得云由吏所供以爲官家到任未幾數遞鄕任差出時或捧五十兩或四十兩與衙客黃哥爛熳與受置三大櫃於座側捧錢藏其中云而無目擊云倉監色所供以爲昨年移貿條米代錢一萬五百兩移施還上條米代錢四百五十兩此皆三兩條分給者歲前後給還時以錢米參半分俵五兩作錢爲草料公行自官廳差下待秋追尋倉所發賣者四十石每石價五兩五錢合二百五十兩自官取用還戶中竄入別人事面任成册中應受還戶外追入者二百五十二戶穀爲四百二十一石故所謂面任告官嚴治一竝拔去卽爲還捧分還錢取息事別監庫監取用爲一千一百兩拖至二月中巡畢捧分給流民納還懸以未捧前年未捧戶以今年應受錢折入事本郡飢民中六十戶以他人名字受還五十戶以本名受還或納皮穀一二石或納折米五六斗仍爲流離其族屬及里任逐名考準改出尺文抹去還案實非以已捧爲未捧移貿錢分給時前年未捧條三百六十兩自該倉分給折納勅庫耗作錢九十兩每石價折四兩五錢亦於移貿錢還分中自該庫折入其中三兩則納于營勅庫一兩五錢則付諸該庫會外故應受錢折入民皆空還之說職由於此各倉枵然事反餘穀一百七十石自官督納故以太三百四十石代錢一千五百三十兩納于官此數方在虛留云大同色所供以爲本庫小米一百五十石每秋捧民結旋爲分給待翌秋以大米七十五石代捧者自是邑例去年則自官依民願移納還上座首居間舞奸作錢九百兩四百五十兩以米一百五十石移送倉所其餘一百五十兩官分付持納一百五十兩入於門樓重修一百五十兩渠自受置事出之後一竝出給於渠云賑恤監官所供以爲飢口穀數初無加數虛錄而至若設粥只設三次饋粥代以生太一掬之說歲前二巡則私賑歲後則連以公賑擧行只設三次云者不勝驚惶二月末巡賑口多付元賑外行乞來待者爲五百餘口而饋餘無多故生太五合逐名分給云矣前郡守申曮旣無察奸之明且乏潔已之操衙客奸鄕暗地交煽專事欺蔽賣鄕捧錢樻子覓納旣發吏鄕之招民言豈無所以小米之換大米自是邑例而特以價騰初不及民一竝出賣其半自官區處其半移送倉所豈非立本乎千餘兩移貿條一任奸鄕之取用及當分糶謂之昨年未捧以此折入此亦恤民乎況反餘穀名色實是歛民之最酷而勒捧各倉監色以留庫中除出一百七十石以太折米出賣盡入私橐倉儲虛留將歸民歛怨讟至今未已龜城座首所供以爲鄕任捧賂初不聞知而鄕人車命濟見裵大恒鄕所望記醉中以爲此人與册客田益良繆綢而然官家捉入詰問則以益良作弊之說峻言官庭面駁之言果由於此益良乃是官家妓妾之親屬金大成以鄕任圖差事給綿紬五疋於傔人金仁宅官家方欲査治仁宅知機逃躱大成奪其行裝衣服云都倉監色所供以爲官家昨年捧糶時以還捧小米中一百三十四石私自發賣而四十八石每石作錢六兩八十六石每石作錢五兩私用後勅庫小米一百三十四石每石以三兩買得充發賣之數餘數自歸官用都倉停退後加捧者爲四百三十三名故移施於天倉未捧中云天倉色吏所供以爲他倉停退後加捧者移充天倉未捧爲五百三十三石渠之逋欠亦爲七十石虛錄之說果爲的實云勅庫監色所供以爲前官稟于前等營門請得補害條一千八百石每石三兩式使民代納以二兩立本除出一兩合爲一千八百兩方欲區處之際營門錢還査實之關來到故還以三兩分給云矣前府使金衡柱本以庸懦之性且當災歲見制頑鄕不敢出氣力做治本府糴品自來麤劣況値歉歲吏鄕偸弄空殼之勒令取去果有巡路民怨安倉加捧之移錄天倉糶簿胡亂發賣虧欠雖云勅米之充補當初作錢已是典守之不嚴至於庫中虛錄倉吏所逋漫不覺察勅米之二兩錢分已露除出之計種種罪犯焉逭重律至於率置房妓之親屬自取頑鄕之面欺莫察傔人之作弊以致奸民之奪裝其爲貽羞更無餘地泰川座首由吏等所供以爲昨年歉荒本官爲慮糜費限捧還禁酒而令後現發者每名捧贖錢五兩爲一百二十兩臨歸時帖下各廳新官一一推給所納人僧役還捧事本官以爲猝難廢却依前捧用房妓招權事妓玉桂香長在衙中正朝日八倉監官一從其言差出每窠捧錢或二十兩或二十五兩座首別監式月改差座首二人各捧七十兩別監各捧三十五兩臨歸時風憲五窠亦爲改差各捧錢十五兩玉桂香之娚處宅等三兄弟互相捧納傳說狼藉土着人白宗勖入留册室與房妓和應種種作奸云都倉監官等所供以爲留庫折米二千石果爲加分耗條二百九石作錢一千六十七兩自官私用及其綻露八百兩則旋卽還償二百六十七兩渠等備納此外一千石加分實無所犯云矣前縣監睦萬中素無能治之聲且無潔已之操荒年捧糴惟以準捧爲期色品純是虛殼以其多數之故僅了還賑之政臣於巡到時八倉監色一倂嚴治次知首鄕亦爲重棍降定至於擅分一款今已準捧移補賑資禁酒捧贖貽害民間朝禁之下僧役復舊視諸他事不足深究大抵蠱惑房嬖專失體貎妓娚册客內外符同賣鄕之數至於此多守令擅分自有當律册客白宗勖妓娚三漢自臣營捉來嚴勘僧役永爲革罷熙川座首所供以爲官爲座首座首爲官事則本縣人金先起有所起訟渠以非理告于官家先起落訟作紙四十兩捧於得訟人金長柱二十兩納于官二十兩則帖給刑吏本郡火稅米爲四百石昨秋歉荒難以比總告于官家特減二百石各廳軍官之入於設賑者當年身布稟告停退勅庫債錢五千餘兩只捧利條此皆渠告官所爲則媢嫉者或以座首爲官之說傳播且昨年歉荒邑倉穀無以濟邑底人使之移轉於外倉民人輩爲慮往來之弊自願發賣故小米一百二十五石每石給價四兩買得兵營卜定經需小米一百石每石又定價四兩五錢買得合以補賑資云都倉監色等所供以爲勅庫耗條九十五石給價三百八十兩買得換倉太一百石每石折錢四兩小米四十五石每石折錢八兩竝爲發賣除報勅庫耗米價餘補賑資民情若願代納則倉監色必捧一斗後許施事本郡還穀捧上時例有到記紙價而每石皮穀一斗計給色吏者也昨秋還民或不得辦給倉屬等就原石內除出一斗加捧之說良由於此付還時視賂高下事面任修成册然後始乃計付者自是前例受賂一款本非監色所知賑恤監色等所供以爲東北面面任抄飢時有每名捧錢一分之說自官棍治今此紙價捧上云者亦由於此粥如冷水只設二次給糧麤劣亦甚不均事正月二月則一巡饋粥米五升代以稷一斗五升分給二月終巡後則因營門申飭每月三巡饋粥而饋粥之方靡不用極今此如飮冷水云云實不勝驚怪昨秋捧還難以精實以是出給種糧半是麤劣云者果爲實狀云臣巡過時多般廉探其校鄕之尤無良者分付本郡嚴訊査究鄭勖世全無威猛奸鄕猾校忍能對面欺瞞恐嚇廉客之過去至有愚弄而差任者政令施措尙何可論所謂座首不無提醒贊助道路傳說還太米發賣取剩貿還民移轉穀以備賑資者旣報臣營則雖與人已有異倉儲任意出賣民還減價賣取俱是法外渠供中買得富戶之還云者視諸吏鄕之供未免矛盾而至於買穀石數之相左未知其故捧還時一斗加捧雖云邑例攫取元石之內而官未察禁極爲可駭至於代捧之分數外加錄付還之規視賂物高下本邑倉弊自來多端昨年數倉尤有甚焉此則分付本郡嚴加査實賑粥之一月一二次乃是營門之所指揮而不能照檢於分饋之時使飢民不得一飽誠極痛駭繡啓則曰收穀吏供則曰歛錢歛錢與收穀雖殊毋論多少若有收歛於溝壑將死之民則不可諉罪於面任而參恕於邑守肅川座首由吏等所供以爲十月封倉事本府穡事不至甚歉且營關有十月內磨勘之令不煩鞭扑民自來納果於至月初封庫本府各倉十月內幾盡收捧還上作錢事兩營分定大小米五百石內大米二百石每石五兩小米三百石每石四兩五錢依關辭均排磨鍊收捧上納此外元無私作錢之事本府補民筒大米二百石屯筒稅大米八十石零乃是民庫會外公用之物昨秋市直高騰大米一石價至八兩作者皆願代錢備納故許以七兩代納民人似或指此謂之還穀作錢本府倉庫之穀俱是兩營所管本無官用耗條則還穀取用耗穀充入便是皮不存之毛色落諸費之比前倍簁事色落落器自官依式造出每當捧上平木準弦何敢濫捧云矣前府使林永老滿瓜居職曾無一惠之及民酒後酷杖尙多楚痛之餘怨催督急於星火逮繫相續斛內之升斗加捧色落之升合濫觴果有其弊而官不知戢昨年還穀代錢以每石七兩一錢五分自倉所收捧取用後以屯田所出民筒所捧如數還報還上代捧已違法意每包七兩又是高價而筒穀還穀之互相推移亦甚可駭屯筒兩穀每於歲末春初收捧八百石五百石則付之官廳爲潤歸橐與糴竝督十月之內準數乃已筒民之怨亦至今未已慈山座首所供以爲前官到任後差出者別監九人倉監八人座首五人此皆行賂圖差者濁亂官政事座首鄭福淳者出入官家以其兄圖差掌議復圖訓長捧賂之說狼藉衙客則前官子侄外更無他人而前官之子率置官婢鄭愛於册室差任捧賂之說果有所聞云鄭福淳所供以爲渠爲座首差出庫倉監之時有例捧之物故除出二百兩傳給李奉益納于衙內當初渠之見差也奉益居間周旋故果有酬勞之事云都倉監色所供以爲昨年未捧還上爲一千五百八十七石八斗歲窮民竭無路準捧果以畢捧樣報營停退事四分一停退之數合爲一千一百九十石零而一千五百二石磨勘於營門停退外仍捧之數爲折米四百十一石此則該色從中弄奸者也新官一一査出均布於未捧各倉色吏精實穀作錢事初秋捧上時每石以五兩三錢私自收捧及其畢捧民間形勢十分遑急有錢而不得貿米各以錢願代納故米每石四兩五分唐米每石三兩折定所捧之數爲折米八百石空殼事精實穀三百石秋捧時各倉色庫輩每石價五兩三錢式合一千六百二十一兩八錢私自捧食以其落庭穀比數充納所謂金店錢事乃是還上作錢捧置者也其時別監林士喆除出四百一兩面給店商及當還分之日不爲還納士喆囚禁本府獄今方督捧尙不備納故錢還姑未分給云矣前府使蔡緯夏繡啓所論委政吏鄕全不事事柔懦之性兼以衰昏此則尙可謂之公罪五六奸猾吏鄕締結妖妓夤緣子舍行奸作弊無所不爲吏不畏官則還穀無難舞弄鄕欲媚官則任窠多數發賣訟獄關節雖無事端之現露干政招權豈無民言之喧騰昨年還穀未捧爲已捧停退爲仍捧至若民名減去之數卽監色所偸者方自本府嚴刑督捧昨年倉穀吏奸若是則賣精穀和麤荒民言豈其過乎甘聽奸鄕之利誘以還上代捧之錢散給銀店尙未收捧不得分還尤爲不法前後賣鄕之出於吏供者爲二十六人臣之所聞不止於此而或有虛實相蒙之患此則分付本府更爲査實賂錢一倂推出還給當者收聚差帖於官庭竝卽投大吏鄕作奸之類自臣營限死嚴勘計料鐵山座首由吏等所供以爲前官在任時詞訟之間未聞有捧賂之說所謂失民望事則本府人崔致崇二十年前換錢六百兩給本府人金松同手記未及推尋松同之子采西以隨廳通引藉手記而起訟故再徵錢於致崇致崇落訟後頗有怨言餘杭面居人文儀達等稱以木綿功臣後裔軍役頉給之意圖得勳府關到付故九名軍役頉給後本里軍丁不足代移送於栢梁面天亢里使之充定則該里民人等以越里代捧鎭日呼訴此亦民隱之不察臨歸時賣鄕錢事前後自官差任者爲三十一人而或捧錢五十兩四十兩或三十兩二十兩今此賣鄕云云果是實狀云都倉監色所供以爲昨年歉荒捧還無路民情以錢願納故本官面稟監營後皮穀一石以一兩三錢捧上者爲九千六百石待開春仍以一兩三錢逐戶還分發賣染指之事則本官爲慮民勢大米五百石每石價錢四兩小米六百石每石價錢三兩報營請得以還米均排民間作錢以納則民有實惠官無染指但此外小米一百三十石太六十五石不稟營門任意出庫每石定價六兩捧於市人處錢二百六十兩以小米一百石價出給倉所使之立本充數餘數小米三十石太六十五石則以剩穀作錢條取用今番巡歷時入於廉問各倉監色處一倂嚴査米一百石還捧入庫本價六百兩還爲出給今此染指之說實由於此其外更無作奸虛留之事而本府五倉監色輩秋捧時小米或二十石二十五石或十石十五石潛自出賣之數合爲百石零果爲立本取剩奸狀現發於巡到時廉探各該監色屢受嚴刑剩錢一一還徵以補賑資一倂照律云矣前府使洪百游居職周歲實無一事之可稱遞歸三朔徒聞不法之傳說災歲捧糴雖曰極艱以錢代捧恰爲萬石則民食其將取足於何處乎以錢代納必有本戶而及當春糶混分一境則以穀準納之民豈不冤甚至於立本一事是豈守令所敢生心者而身旣冒犯故不禁倉奸同惡相濟官吏一套究其情狀萬萬駭痛臨歸賣鄕都數三十一人所捧賂錢約爲五百五十餘兩此亦準數推出還給納者差帖則臣於巡過時一倂投火兩條不法之事無難冒犯則詞訟捧賂難保其必無而吏鄕招中換錢之再徵簽丁之移他亦足爲致怨之端敎曰諸倅所爲或所覈不及所料或所査過於所知今若一一以傳敎分等酌處無異該府議處公事事涉屑越令判金吾待朝開坐與諸堂聚會詳閱拔例逐條論理議處仍以可勘律名稟裁則自有措辭判下處分矣其中賣鄕之類爲先令道伯所謂作俑之衙客册客一倂牢囚營獄盡數徵給各該邑民間後狀聞未收殺前道臣親執日次訊推與同推狀啓同爲修啓而若於徵給之際虛實相蒙道伯之首先被勘姑無論各該守令之瞞報者當令道伯拿致營門嚴加決杖卽其地方定配仍施禁錮之典此意令廟堂先卽行會於箕伯處仍令星火知委該邑俾各惕念擧行